39. schôdza NR SR - 6.deň - B. popoludní
Dátum: 2025-09-17
Poslanec: Jaurová, Zora (PS)
Druh vystúpenia: Vystúpenie v rozprave

...jeho reálnej trhovej hodnoty, a keď potom po medializácii tohto nákupu tá úradníčka nejaká odstúpila, tak tá zmluva stále platí a štát tých 3,5 mil. musí zaplatiť. Nehovoriac o tom, že ak teda ministerstvo tvrdí, že to bolo rozhodnutie nejakej úradníčky a oni s tým nič nemajú, tak si myslím, že by ministerstvo financií malo urobiť okamžite dôslednú kontrolu finančných tokov a finančného managementu na ministerstve kultúry. Lebo ja si neviem predstaviť, že by v akomkoľvek rezorte, ktokoľvek podpísal niečo za 3,5 mil. bez toho, aby o tom nevedeli ďalší ľudia. Čiže očividne na ministerstve kultúry a v jeho systéme finančnej kontroly je niečo veľmi zhnité. A myslím si, že tu treba hľadať úspory, pán minister a nie u tých živnostníkov, s tým príjmom 400 až 800 eur, ktorí prežívajú v neistote a s nízkymi príjmami. My všetci dobre vieme, že kultúra na Slovensku je dlhodobo pod financovaná, že vždy sa na nej šetrí, že nikdy v skutočnosti nebola vládnou prioritou. Tak isto sa to prejavilo počas covidu, kedy kultúrni pracovníci patrili medzi posledných, ktorým prišla pomoc a vtedy sa ukázalo koľko ich v skutočnosti je. Vtedy sa až ukázalo, koľko je tam živnostníkov vo veľmi špecifických podmienkach, na ktoré nikto nemyslel pri covidových opatreniach a vtedy sa ukázalo, že mnohí z nich ostali bez príjmu, bez sociálnej ochrany a s pocitom, že ich štát úplne opustil. Ten investičný dlh, ktorý je v kultúrnom sektore je samozrejme obrovský, a ľudia pracujúci v tomto sektore často prežívajú len vďaka vlastnej kreativite, flexibilite a schopnosti sa adaptovať na rôzne ťažké podmienky. Bohužiaľ, s nástupom tejto vlády, s nástupom ministerky Šimkovičovej a jej pána Machalu sa táto situácia zmenila na absolútny marazmus, aký sme si nevedeli predtým nikdy predstaviť. Nechcem tu opakovať čo všetko sa udialo, to budem opakovať asi keď budeme konečne odvolávať pani ministerku, už to tu máme trištvrte roka v programe schôdze, ale práve v tomto kontexte úplného rozvratu rezortu kultúry je navrhovaná konsolidácia pre kultúru absolútne devastačná. Pretože zasiahne naozaj veľkú časť ľudí, ktorí v tomto sektore pracujú a neodborné snahy o reštrukturalizáciu kultúrnych inštitúcií pod rúškom konsolidácie budú naozaj posledným klincom do rakvy slovenskej kultúry, z toho čo generácie budovali ostane len spálenisko. A ja si vlastne celkom často kladiem takú otázku, lebo ma to tak aj ľudsky zaujíma, že prečo vaša vláda vyhlásila takú frontálnu vojnu kultúrnemu a kreatívnemu sektoru? Lebo je to naozaj ťažké pochopiť prečo sa všetci mlčky prizeráte na to, ako jedna arogantná a nekompetentná moderátorka a jej revanšistický Rasputin proste rozkopávajú všetko pozitívne, krásne, múdre a inšpiratívne. Len bohužiaľ takýmito nepremyslenými takzvane konsolidačnými návrhmi im v tejto tupej a deštruktívnej misii síce možno nechtiac, ale pomáhate. Aj táto konsolidácia bude ďalej len rozvracať kultúru a brať nám všetkým budúcnosť. Samozrejme kultúra prežije, tak ako prežila vojny, totality aj ekonomické krízy, ale otázka je prežijeme aj my? Prežije tento štát Slovensko dobrý nápad Good idea ako hlása tá brandingová kampaň? Prežijeme bez tých tvorivých a talentovaných ľudí, ktorí už dnes húfne odchádzajú do zahraničia? Prežijeme bez mladých ľudí, ktorí nebudú mať, ale vôbec žiaden dôvod budovať si svoju budúcnosť tam kde ich nikto nechce? Otázka naozaj znie, že aký dobrý nápad ešte Slovensku ostane bez kultúry, bez tvorivých myslí a bez vízie budúcnosti? A viete, už aj Ľudovít Štúr hovoril, že: "Menej troviť, viac tvoriť.". Takže možno keby ste si toto dali do záhlavia tohto dokumentu, ktorý máme dnes pred sebou by vyzeral inak. Pretože táto konsolidácia v takejto podobe naozaj nie je dobrý nápad. A ja by som teda ešte na záver chcela predniesť procedurálny návrh. Chcela by som navrhnúť, aby predseda Národnej rady pridelil po prvom čítaní tento návrh zákona na prerokovanie aj výboru pre kultúru a médiá a odôvodnenie tohto procedurálneho návrhu je asi jasné z toho, čo som tu 20 minút hovorila. Pretože vo svetle tých skutočností, ktoré som uviedla je zrejmé, že konsolidácia sa zásadne dotkne kultúrneho sektora a je preto podľa mňa veľmi dôležité, aby sme mali možnosť diskutovať o dopadoch a riešeniach s príslušnou ministerkou a kolegami na výbore pre kultúru a médiá. Ďakujem. (Potlesk v sále.)